NÁRODNÁ RADA SLOVENSKEJ REPUBLIKY
  IX. volebné obdobie
___________________________________________

Č.: KNR-UPV-4699/2026-6






1222a

S p o l o č n á    s p r á v a

výborov Národnej rady Slovenskej republiky o prerokovaní vládneho návrhu zákona, ktorým sa menia a dopĺňajú niektoré zákony v súvislosti s prijatím zákona o  medzinárodnej justičnej spolupráci v trestných veciach (tlač 1222) v druhom čítaní 
___________________________________________________________________________


Ústavnoprávny výbor Národnej rady Slovenskej republiky ako gestorský výbor k vládnemu návrhu zákona, ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach (tlač 1222) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky.





I.

Národná rada Slovenskej republiky uznesením č. 1440 z 21. apríla 2026 rozhodla o tom, že vládny návrh zákona, ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach (tlač 1222) prerokuje v druhom čítaní a pridelila ho na  prerokovanie týmto výborom:
Ústavnoprávnemu výboru Národnej rady Slovenskej republiky a
Výboru Národnej rady Slovenskej republiky pre ľudské práva a národnostné menšiny. 

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie vládneho návrhu zákona v druhom čítaní vo výboroch do začiatku rokovania schôdze Národnej rady Slovenskej republiky o tomto vládnom návrhu zákona.
II.

	Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona, ktorým sa menia a dopĺňajú niektoré zákony v súvislosti s  prijatím zákona o medzinárodnej justičnej spolupráci v trestných veciach (tlač 1222) prerokovali výbory a odporúčali ho schváliť:
Ústavnoprávny výbor Národnej rady Slovenskej republiky uznesením č. 458 z 21. mája 2026 a 
Výbor Národnej rady Slovenskej republiky pre ľudské práva a národnostné menšiny uznesením č. 82 z 25. mája 2026.  
IV.

	Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

1. V čl. II bod 1 § 2 ods. 23 sa slová „podozrivý a obvinený“ nahrádzajú slovami „podozrivý, obvinený a svedok“.
Navrhuje sa doplnenie zásady o svedka, nakoľko cieľom ustanovenia je chrániť osobu pred sebaobvinením, pričom svedok má takisto právo odoprieť výpoveď. Opomenutie svedka vo výpočte v rámci základných zásad by mohlo viesť k nesprávnemu výkladu tejto zásady v zmysle, že by sa na neho nevzťahovala. 

Ústavnoprávny výbor NR SR
	
Gestorský výbor odporúča schváliť.

2. V čl. II bod 6 § 10 ods. 22 sa slová „vykonávajú automatizované spracúvanie údajov na základe programu“ nahrádzajú slovami „automaticky spracúvajú počítačové údaje podľa programu, ako aj počítačové údaje, ktoré toto zariadenie alebo skupina zariadení ukladá, spracúva, opätovne získava alebo prenáša na účely svojho fungovania, používania, ochrany a údržby“.

Navrhuje sa doplnenie definície počítačového systému tak, aby bola v súlade s definíciou informačného systému, z ktorej vychádza, v zmysle článku 2 Smernice Európskeho parlamentu a Rady 2013/40/EÚ z  12. augusta 2013 o útokoch na informačné systémy, ktorou sa nahrádza rámcové rozhodnutie Rady 2005/222/SVV, a tiež v súlade s definíciami v Budapeštianskom dohovore a v Dohovore OSN, ktorý používa pojem „systém informačných a komunikačných technológií“. Pojem „informačný systém“ sa totižto vzťahuje nielen na zariadenie spracúvajúce údaje na základe programu, ale aj na účely svojho fungovania, používania, ochrany a údržby.

Ústavnoprávny výbor NR SR
	
Gestorský výbor odporúča schváliť.

3. V čl. II 15. bode § 91 ods. 1 sa slová „pamäťového systému“ nahrádzajú slovami „počítačového systému“.

Ide o legislatívno-technickú úpravu, ktorou sa terminologicky  zosúlaďuje navrhovaný text s pojmom navrhovaným v čl. I 6.bode § 10 ods. 22. 

Ústavnoprávny výbor NR SR
Výbor NR SR pre ľudské práva a národnostné menšiny
	
Gestorský výbor odporúča schváliť.

4. V čl. II 15. bode  § 91 ods. 1 sa slovo „súd“ nahrádza slovami „predseda senátu“.

Ide o legislatívno-technickú úpravu, ktorou sa terminologicky  zosúlaďuje navrhovaný text § 91.
V odseku 1 sa navrhuje súd ako kompetentný, zatiaľ čo v odsekoch 3, 4, 6 a 7 sa používa presnejšie označenie „predseda senátu“. 

Ústavnoprávny výbor NR SR
Výbor NR SR pre ľudské práva a národnostné menšiny
	
Gestorský výbor odporúča schváliť.

5. V čl. II 28. bode § 116 ods. 1 a v 29. bode § 116a ods. 1 sa slová „cez počítačový systém“ nahrádzajú slovami „v počítačovom systéme“.

Ide o legislatívno-technickú úpravu, ktorou sa terminologicky  zosúlaďuje navrhovaný text s terminológiou používanou v čl. II 6. bode § 10 ods. 21 , čl. II 15. bode § 91 ods. 3, 4 a 8, čl. II 19. bode § 99 ods. 1 a v čl. II 20. bode § 100 ods. 1. Slovo „cez“ navyše evokuje tranzit a nie uloženie.

Ústavnoprávny výbor NR SR
Výbor NR SR pre ľudské práva a národnostné menšiny
	
Gestorský výbor odporúča schváliť.

6. V čl. II bod 29 § 116a ods. 3 písm. a) sa slová „Ak ide o vec, ktorá“ nahrádzajú slovami „Ak vec“. 
	
					Navrhuje sa legislatívno-technická úprava ustanovenia. 

Ústavnoprávny výbor NR SR
	
Gestorský výbor odporúča schváliť.

7. V čl. II bod 29 § 116a ods. 3 písm. b) sa slová „údaje, ak ide o vec, ktorá“ nahrádzajú slovami „údaje. Ak vec“.
					Navrhuje sa legislatívno-technická úprava ustanovenia.

Ústavnoprávny výbor NR SR
	
Gestorský výbor odporúča schváliť.

8. V čl. II 30. bode  sa slová „ôsmeho dielu“ nahrádzajú slovami „siedmeho dielu“.
Ide o legislatívno-technickú úpravu, ktorou sa  odstraňuje zrejmá nesprávnosť (v tretej časti siedma hlava má iba sedem dielov).

Ústavnoprávny výbor NR SR
Výbor NR SR pre ľudské práva a národnostné menšiny
	
Gestorský výbor odporúča schváliť.

9. V čl. II 35. bode v nadpise sa slová „362g“ nahrádzajú slovami „§ 362g“ a v § 362g ods. 2  sa slová „§ 116 ods. 4“ nahrádzajú slovami „§ 116a ods.4“.

Ide o legislatívno-technickú úpravu, ktorou sa  odstraňuje zrejmá nesprávnosť. V ustanovení § 116 sa upravuje zrušenie príkazu na uchovanie údajov. Podmienky pre vydanie príkazu na predloženie údajov sú však upravené v § 116a ods. 4.

Ústavnoprávny výbor NR SR
Výbor NR SR pre ľudské práva a národnostné menšiny
	
Gestorský výbor odporúča schváliť.

10. V čl. II sa vymení vzájomné poradie bodov 37 a 38.

	V súvislosti s touto zmenou sa primerane upraví ustanovenie o účinnosti (čl. VII).

Úprava sa navrhuje z dôvodu zachovania správneho poradia bodov. Vzhľadom na delenú účinnosť v čl. VII, je potrebné upraviť ustanovenie o účinnosti.

Ústavnoprávny výbor NR SR
Výbor NR SR pre ľudské práva a národnostné menšiny
	
Gestorský výbor odporúča schváliť.

	Gestorský výbor odporúča hlasovať o uvedených pozmeňujúcich a doplňujúcich návrhoch (body 1 až 10) spoločne, s odporúčaním schváliť.

V.

	Gestorský výbor na základe stanovísk výborov k vládnemu návrhu zákona, ktorým sa menia a dopĺňajú niektoré zákony v súvislosti s prijatím zákona o medzinárodnej justičnej spolupráci v trestných veciach (tlač 1222) odporúča Národnej rade Slovenskej republiky predmetný vládny návrh zákona schváliť v znení pozmeňujúcich a doplňujúcich návrhov uvedených v tejto spoločnej správe.  

Spoločná správa výborov Národnej rady Slovenskej republiky o prerokovaní  vládneho návrhu zákona, ktorým sa menia a dopĺňajú niektoré zákony v súvislosti s prijatím zákona o  medzinárodnej justičnej spolupráci v trestných veciach v druhom čítaní (tlač 1222a) bola schválená uznesením Ústavnoprávneho výboru Národnej rady Slovenskej republiky č. 478 z 26. mája 2026.

Týmto uznesením výbor zároveň poveril spoločného spravodajcu, poslanca Národnej rady Slovenskej republiky Richarda Glücka, aby na schôdzi Národnej rady Slovenskej republiky informoval o výsledku rokovania výborov a pri rokovaní o predmetnom vládnom  návrhu zákona predkladal návrhy v zmysle príslušných ustanovení zákona č. 350/1996 Z. z. o  rokovacom poriadku Národnej rady Slovenskej republiky v znení neskorších predpisov a  určuje poslancov Zuzanu Plevíkovú, Adama Lučanského, Richarda Eliáša, Štefana Gašparoviča, Miroslava Čellára a Tibora Gašpara za  náhradníkov spoločného spravodajcu.




								               Miroslav Čellár  v. r.  
                              		             predseda Ústavnoprávneho výboru 
                                      				Národnej rady Slovenskej republiky 


Bratislava 26. mája 2026

